FW geopereer, sterk aan in hospitaalOudpres. FW de Klerk. Foto: ANA Oudpres. FW de Klerk is in die Mediclinic Panorama met ŉ toestand genaamd pneumotoraks opgeneem, het die FW de Klerk-stigting Saterdag gesê. Dis ŉ toestand waarby daar lug in die pleurale holte akkumuleer wat die long laat platval sodat pyn en asemhalingsprobleme dikwels ervaar word, ŉ toestand wat dikwels weens ŉ siekte of besering ontstaan, maar soms ook spontaan voorkom, volgens die Woordeboek van die Afrikaanse Taal. Die 82-jarige laaste staatspresident van die ou Suid-Afrika het Saterdagoggend ŉ suksesvolle prosedure in die private hospitaal in Kaapstad se noordelike stadsgebiede ondergaan nadat hy Vrydag opgeneem is. Hy sal na verwagting in die loop van die komende week ontslaan word, het die stigting in ŉ kort verklaring op sy webwerf gesê. Geen nadere besonderhede is beskikbaar nie.